Moroc-Karoo Guesthouse | LekkeSlaap
Weg van die geroesemoes, in die Klein Karoo is daar 'n plek waar drome sweef oor die veld op die maat van die sterre se simfonie.
Moroc-Karoo is geleë in die asemrowende Matjiesrivier-vallei tussen die voorheuwels van die ontsagwekkende Swartberge - die tweede grootste bergreeks in Suid-Afrika. Ons bied gerieflike verblyf in 'n plaas-omgewing 45 km vanaf Oudtshoorn vir jou volgende wegbreek saam met jou gesin of jou vriende, of saam met jou lewensmaat.
Die ou plaashuis is goed ingerig en pragtig versier met invloede van die Karoo, Marokko en Frankryk, en daar is plek vir 7 gaste in 3 en suite-kamers. Een van die badkamers is oopplan en het 'n Victoriaanse bad en die ander twee het storte. Verder het elke kamer 'n koninggrootte-bed of 2 enkelbeddens, puik linne, eie ingang en tee- en koffiemaakgeriewe. 'n Smaaklike ontbyt, aandete of piekniekmandjies kan teen ekstra koste gereël word. Verblyf sluit slegs kamers in, maar B&B-verblyf is beskikbaar.
Die hele huis word verhuur, maar suites kan ook individueel bespreek word. Jou vierpotige vriende is meer as welkom, maar onthou om hulle asseblief altyd aan 'n leiband te hou.
Karoo Provencal is 'n volledige toegeruste, losstaande dubbelverdiepingkothuis met selfsorg-geriewe. Dié kothuis het asemrowende uitsigte en bied slaapplek vir 4 gaste. Die slaapkamer op die boonste vloer het 'n koningingrootte-bed en 'n en suite-badkamer met 'n bad, en op die onderste vloer is daar 'n dubbelbed en 'n oopplan-sitarea met 'n kombuisie. Beddegoed en handdoeke word voorsien.
In die somer kan jy heerlik afkoel in ons swembadjie, voëls- en sterrekyk of staproetes aanpak en in die platteland rondry. In die winter kan jy voor die kaggel ontspan met 'n glasie port.
Daar is verskeie selfritroetes deur van die pragtigste natuurskoontonele in Suid-Afrika en is maklike toeganklik vanaf die gastehuis. Ander doendinge sluit die Kangogrotte, die Kango Landgoed-zipline, Cango Wildlife Ranch, volstruisplase, musuems, Meerkat Adventures, en die Buffelsdrift-wildplaas in. Moroc-Karoo is die aardse, kunstige en romantiese wegbreekplekkie waarvan jy nog altyd gedroom het.